- Unde se va disputa derby-ul dintre Rapid şi FCSB, din ultima etapă a play-off-ului
- Anunţul oficial
S-a aflat unde se va disputa derby-ul dintre Rapid şi FCSB, din ultima etapă a play-off-ului. Arena Naţională nu va fi disponibilă în acea perioadă, astfel că duelul "de foc" se va disputa în Giuleşti.
FCSB are un avans de şapte puncte faţă de Rapid, după prima etapă a play-off-ului. Giuleştenii au fost învinşi de Farul, în timp ce liderul a învins Sepsi.
Unde se va disputa derby-ul Rapid – FCSB, din ultima etapă
După ce în ultima etapă a sezonului regulat, Rapid a închiriat Arena Naţională pentru disputarea derby-ului cu FCSB, giuleştenii voiau să repete acest fapt şi în play-off.
Însă, cel mai mare stadion al ţării nu va putea găzdui derby-ul "de foc". În perioada respectivă, pe Arena Naţională se va desfăşura etapa I a Campionatului Naţional de Drift.
"Având în vedere solicitarea dumneavoastră înregistrată la Direcția de Presă cu numărul 52850/28.03.2024 și la Registratura Primăriei Municipiului București cu nr. 51664/27.03.2024, vă comunicăm următorul răspuns primit de la Direcția Generală de Investiții:
Campionatul Național de Drift Etapa I, pe inelul asfaltic al Arenei Naționale, va avea loc în perioada 14-20 mai 2024″, au transmis oficialii Primăriei Capitalei, care întreţin Arena Naţională, conform fanatik.ro.
Arena Naţională le-a purtat noroc celor de la Rapid, la ultimul derby cu FCSB. Pe Arena Naţională, giuleştenii şi-au umilit rivalii, câştigând duelul categoric, cu scorul de 4-0.
Ultima etapă a play-off-ului se va disputa în week-end-ul 18-19 mai, după ce iniţial trebuia să se dispute o săptămână mai târziu. Edi Iordănescu a fost cel care a cerut ca play-off-ul să se încheie mai repede, pentru ca jucătorii să aibă timp să se refacă pentru a participa la EURO 2024.
Duelul tur dintre FCSB şi Rapid, din play-off, se va disputa peste trei etape, în week-end-ul 20-21 aprilie.
Cristiano Bergodi, reacție fermă înainte de Universitatea Craiova – Rapid
Cristiano Bergodi a oferit o reacție fermă, înaintea duelului dintre Universitatea Craiova și Rapid. Antrenorul giuleștenilor a recunoscut că echipa sa a fost foarte afectată de eșecul suferit în partida cu Farul, din prima etapă a play-off-ului.
"Eu cred că vor veni mulți fani la Craiova, și sper că ne vor încuraja. La Rapid nu e niciodată liniște. Sprijinul suporterilor e foarte important, mai ales că stadionul la Craiova a fi plin. E importantă pentru noi încurajarea venită de la suporteri. Această familie a fost puțin destabilizată.
Noi ne gândim doar la aspectul sportiv, apoi vom vedea ce se întâmplă cu celelalte aspecte. E un lucru bun că domnul Șucu a acceptat să facă deplasarea cu galeria. Ce s-a întâmplat cu Farul ne-a prăbușit.
Cu Farul nu am jucat chiar atât de slab, am avut ocazii. Dacă eram în avantaj, poate se schimba atmosfera. Eu nu am dubii că fanii vor fi alături de noi la Craiova.
Sperăm ca această pauză să ne fi fost de folos pentru a ne reveni moralul. Venim după o înfrângere. Vom vedea după meci dacă a fost o pauză bună pentru noi. Faptul că am pierdut acasă primul meci de play-off a fost un duș rece. A trebuit să le refac moralul băieților, care s-au pregătit bine", a declarat Cristiano Bergodi, la conferința de presă.